Nariadenie Komisie (ES) č. 1446/2002
z 8. augusta 2002
o pozastavení a otvorení colných kvót uplatňovaných pri dovoze určitých spracovaných poľnohospodárskych výrobkov pochádzajúcich z Bulharska do spoločenstva a o zmenách a doplneniach nariadenia (ES) č. 1477/2000
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia uplatňované na určité tovary vznikajúce spracovaním poľnohospodárskych produktov [1], naposledy zmenené a doplnené nariadením (ES) č. 2580/2000 [2], najmä na jeho článok 7 ods. 2,
so zreteľom na rozhodnutie Rady 1999/278/ES z 9. marca 1999 týkajúce sa uzavretia protokolu, ktorým sa upravujú obchodné aspekty Európskej dohody medzi Európskymi spoločenstvami a ich členskými štátmi na jednej strane a Bulharskom na druhej strane, vzhľadom na pristúpenie Rakúskej republiky, Fínskej republiky a Švédskeho kráľovstva k Európskej únii a vzhľadom na závery Uruguajského kola rokovaní o poľnohospodárstve, vrátane zlepšenia súčasného preferenčného zaobchádzania [3], najmä na jeho článok 2,
keďže:
(1) Protokol 3 k Európskej dohode o pridružení medzi Európskymi spoločenstvami a ich členskými štátmi na jednej strane a Bulharskou republikou na druhej strane, schválený rozhodnutím Rady a Komisie 94/908/ESUO, ES, Euratom [4], ustanovuje obchodné opatrenia pre spracované poľnohospodárske výrobky, ktoré sú v ňom uvedené.
(2) Protokol 3 k európskej dohode bol zmenený a doplnený vzhľadom na objem colných kvót a systém výpočtu znížených poľnohospodárskych komponentov a dodatkových ciel rozhodnutím Asociačnej rady EÚ - Bulharsko č. 2/2002 z 1. júla 2002 o zlepšení obchodných opatrení pre spracované poľnohospodárske výrobky stanovené v protokole 3 k európskej dohode [5]. Tieto zmeny a doplnenia nadobúdajú účinnosť 1. septembra 2002.
(3) V dôsledku toho je potrebné pozastaviť uplatňovanie colných kvót, ktoré boli na základe nariadenia Komisie (ES) č. 2542/2001 [6] otvorené na dovoz výrobkov pochádzajúcich z Bulharska do Európskeho spoločenstva pre rok 2002, a otvoriť nové ročné kvóty uvedené v prílohe I k protokolu 3. Vzhľadom na to, že sa tieto nové ročné kvóty pre rok 2002 nemôžu otvoriť skôr ako 1. septembra 2002, mali by sa pre rok 2002 pomerne k už uplynulej dobe znížiť.
(4) Colné kvóty otvorené pre Bulharsko musia byť riadené v súlade s nariadením Komisie (EHS) č. 2454/93 z 2. júla 1993, ktorým sa ustanovujú opatrenia na vykonávanie nariadenia Rady (EHS) č. 2913/92, ktorým sa ustanovuje Colný kódex spoločenstva [7], naposledy zmeneným a doplneným nariadením (ES) č. 444/2002 [8].
(5) By sa mali zrušiť znížené poľnohospodárske komponenty a dodatkové clá, ktoré sa od 1. júla 2000 uplatňujú na dovoz tovaru uvedeného v nariadení (ES) č. 3448/93 do spoločenstva, ktoré boli v rámci európskej dohody s Bulharskom ustanovené nariadením Komisie (ES) č. 1477/2000 [9], naposledy zmeneným a doplneným nariadením (ES) č. 748/2002 [10].
(6) Nariadenie (ES) č. 1477/2000 sa musí z tohto dôvodu zmeniť a doplniť.
(7) Opatrenia tohto nariadenia sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v prílohe I,
PRIJALA TOTO NARIADENIE:
Článok 1
Uplatňovanie colných kvót, ktoré boli otvorené na základe prílohy V k nariadeniu (ES) č. 2542/2001, sa od 1. septembra 2002 pozastavuje.
Článok 2
Colné kvóty spoločenstva pre tovar pochádzajúci z Bulharska, ktoré sú uvedené v prílohe k tomuto nariadeniu, sa otvárajú každoročne od 1. januára do 31. decembra a sú oslobodené od cla.
Pre rok 2002 sa colné kvóty pomerne znižujú podľa už uplynutej doby v celých mesiacoch.
Článok 3
Colné kvóty spoločenstva uvedené v článku 2 riadi Komisia v súlade s ustanoveniami článkov 308 písm. a), b) a c) nariadenia (EHS) č. 2454/93.
Článok 4
Nariadenie (ES) č. 1477/2000 sa mení a dopĺňa takto:
1. piaty odsek článku 2 sa zrušuje;
2. prílohy XI a XII sa zrušujú.
Článok 5
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. septembra 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. augusta 2002